

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Biudžetinė įstaiga, J. Tumo – Vaižganto g. 93-2, LT-90160 Plungė

Tel. (8 448) 52 034, el. p. [vsbiuras@plungevsb.lt](mailto:vsbiuras@plungevsb.lt).

Duomenys kaupiami ir saugomi Juridinių asmenų registre, kodas 302415311

**PLUNGĖS RAJONO SAVIVALDYBĖS GYVENTOJŲ DALYVAVIMAS ATRANKINĖSE PREVENCINĖSE PROGRAMOSE**

**Duomenys 2022 m.**

**Nr. AT 011155**

Plungė 2023

Privalomojo sveikatos draudimo fondo biudžeto lėšomis vykdomos prevencijos programos – tai galimybė nurodyto amžiaus asmenims, kurie jaučiasi sveiki, nemokamai profilaktiškai pasitikrinti, ar neserga tam tikromis ligomis. Galimybė pasitikrinti sudaroma kas keleri metai (1–3 m.), priklausomai nuo kiekvienoje programoje nustatyto laikotarpio.

Šiaulių teritorinės ligonių kasos duomenimis, 2022 m. Plungės rajono savivaldybėje vykdytos šios prevencijos programos:

* gimdos kaklelio piktybinių navikų prevencija;
* priešinės liaukos (prostatos) vėžio ankstyvoji diagnostika;
* storosios žarnos vėžio ankstyvoji diagnostika;
* asmenų, priskirtinų širdies ir kraujagyslių ligų didelės rizikos grupei;
* atrankinė mamografinės patikros dėl krūties vėžio.

\**nuo 2017 m. sausio 1 d. Vaikų krūminių dantų dengimo silantinėmis medžiagomis programa nebėra priskirta Sveikatos (prevencinių) programų grupei.*

*\*\*2020 - 2021 m. dėl covid-19 infekcijos pandemijos valdymo priemonių, skelbto karantino nebuvo ar buvo sunkiai prieinamos profilaktinių prevencinių programų paslaugos.*


2022 m. Plungės rajono savivaldybėje nemokamas profilaktines prevencine programas teikė 3 pirminės sveikatos priežiūros įstaigos: UAB „Klinika Pulsas“, A. Klišonio komercinė firma „Inesa“, UAB „Plungės sveikatos centras“.

2022 m. aktyviausiai savivaldybės gyventojai dalyvavo (buvo suteikta informavimo paslauga) gimdos kaklelio piktybinių navikų prevencinėje programoje, pasyviausiai - priešinės liaukos (prostatos) vėžio ankstyvosios diagnostikos prevencinėje programoje (1 pav.).

***1 pav. Gyventojų dalyvavusių prevencinėse profilaktinėse programose, kuriems suteikta informavimo paslauga dalis, (proc.) 2022 m. Plungės r. sav.***

*Šaltinis: Šiaulių TLK*

Storosios žarnos vėžys yra viena iš dažniausių onkologinių ligų Lietuvoje. Šis vėžys vadinamas civilizacijos liga, nes daugiausia sergančiųjų yra išsivysčiusiose šalyse. Jam atsirasti daug įtakos turi mityba, antsvoris, vidurių užkietėjimas, manoma, apie 15 proc. ligos atvejų lemia paveldimumas. Vienas rizikos veiksnių yra amžius - kuo ilgiau gyvenama, tuo didesnė tikimybė susirgti. Deja, pacientai ilgą laiką nejaučia jokių ligos simptomų, todėl dažnai nustatoma jau paskutinė storosios žarnos vėžio stadija, kai nebeįmanoma išgydyti. **Storosios žarnos vėžio ankstyvosios diagnostikos finansavimo programa skirta asmenims nuo 50 iki 74 metų imtinai.** Kartą per dvejus metus atliekamas nesudėtingas imunocheminis testas. Jei gaunamas neigiamas testo atsakymas, vadinasi, pacientas yra sveikas ir pakartotinai turės pasitikrinti po dvejų metų, jei atsakymas teigiamas, šeimos gydytojas išduoda siuntimą pas gydytoją specialistą sudėtingesniam tyrimui - kolonoskopijai - atlikti. Prireikus kolonoskopijos metu gali būti atliekama ir biopsija (2 pav.).



***2 pav. Storosios žarnos vėžio ankstyvosios diagnostikos finansavimo programos vykdymo schema***

*Šaltinis: Šiaulių TLK*

Higienos instituto duomenimis 2022 m. storosios (gaubtinės) žarnos piktybiniu naviku sirgo 68 Plungės r. sav. gyventojai, tai 15 proc. daugiau nei ankstesniais metais (Lietuvoje 6159). 37 iš jų priklausė 50 – 74 metų amžiaus grupei.

2022 m. dėl storosios (gaubtinės) žarnos piktybinio naviko mirė 7 Plungės rajono gyventojai (Lietuvoje 540). 3 iš jų priklausė 70-74 metų amžiaus grupei. 2018 - 2021 m. laikotarpiu mirė 23 Plungės r. sav. gyventojai dėl storosios (gaubtinės) žarnos piktybinio naviko.

2022 m. Plungės rajono savivaldybėje planuota patikrinti 5 759 gyventojus prisirašiusius prie ASPĮ ir patenkančius į 50-74 metų amžiaus grupę. Šiaulių teritorinės ligonių kasos duomenimis informavimo paslauga suteikta 3 526 Plungės r. sav. gyventojams, 94 pacientai buvo siųsti pas gydytoją specialistą atlikti kolonoskopiją. VšĮ Plungės rajono savivaldybės ligoninė suteikė 75 gydytojo specialisto konsultacija su kolonoskopija ir jei reikėjo, biopsijos medžiagos paėmimu, taikant interveninę nejautrą.

Šioje programoje 2022 m. Plungės r. sav. dalyvavo 65,4 proc. gyventojų patenkančių į 50-74 metų amžiaus grupę, Šiaulių TLK vidurkis 141,3 proc. 2017 - 2022 metų laikotarpiu dalyvaujančių storosios žarnos vėžio ankstyvosios diagnostikos programojerodiklis auga (3 pav.)

***3 pav.*** ***Storosios žarnos vėžio ankstyvosios diagnostikos programoje dalyvavę gyventojai ir gavę informavimo paslaugą Plungės r. sav. ir Šiaulių TLK priklausančiose savivaldybėse (proc.) 2017-2022 m.***


*Šaltinis: Šiaulių TLK*

2022 m. Plungės rajono savivaldybėje aktyviausiai informavimo paslaugą teikė UAB „Klinika Pulsas“, o pacientus siuntė pas gydytoją specialistą atlikti kolonoskopiją A. Klišonio komercinė firma „Inesas“ (4 pav.).

***4 pav. Plungės r. sav. gyventojų dalyvavusių storosios žarnos vėžio ankstyvosios diagnostikos prevencinėje profilaktinėje programoje dalis (proc.) pagal PSP, 2022 m.***

*Šaltinis: Šiaulių TLK*

Širdies ir kraujagyslių ligos visame pasaulyje siejamos su netinkama žmonių gyvensena: nesveika mityba (maiste per daug riebalų, cholesterolio, druskos), rūkymu, sumažėjusiu fiziniu aktyvumu, antsvoriu bei negydomu padidėjusiu arteriniu kraujospūdžiu ar cukriniu diabetu. Užsienio ir mūsų šalies patirtis rodo, kad galima išvengti daugelio širdies ir kraujagyslių ligų bei pailginti žmonių gyvenimą. Tam reikia perprasti ligos prigimtį, nustatyti ją skatinančius rizikos veiksnius ir atkakliai su jais kovoti. Pokyčių pirmiausia turime norėti patys ir ryžtis keisti savo gyvenseną. Širdies ir kraujagyslių ligų prevencijos programa skirta vyrams ir moterims nuo 40 iki 60 metų (imtinai). Kartą per 1 metus šeimos gydytojas nustato rizikos veiksnius ir, jei reikia, sudaro individualų širdies ir kraujagyslių ligų prevencijos planą. Jei gydytojas nustato, kad širdies ir kraujagyslių ligų tikimybė yra didelė, siunčia pacientą į specializuotus centrus išsamiau ištirti, prireikus – skiria gydymą. Svarbu žinoti, kad  kartą per metus nemokamai gali būti nustatoma gliukozės, cholesterolio, trigliceridų koncentracija kraujyje, atliekama elektrokardiograma ir kiti tyrimai, parodantys, ar pacientą galima priskirti didelės rizikos grupei (5 pav.).



***5 pav. Širdies ir kraujagyslių ligų programos vykdymo schema***

*Šaltinis: Šiaulių TLK*

Širdies ir kraujagyslių ligos tai viena iš dažniausių mirtingumą, sergamumą ir nedarbingumą sukeliančių priežasčių. Higienos instituto duomenimis 2022 m. Plungės r. sav. širdies ir kraujagyslių ligomis sirgo 11 038 (Lietuvoje 924 187) gyventojai. Lyginant su ankstesniais metais sergančiųjų skaičius išaugo apie 3 proc.

2022 m. dėl kraujotakos sistemos ligų mirė 269 Plungės r. sav. gyventojai (Lietuvoje 22 503 gyventojai). 16 mirusiųjų priklausė programoje dalyvaujančių asmenų amžiaus grupėms. Per penkių metų laikotarpį dėl šios priežasties mirė 1 254 gyventojai.

2022 m. Plungės r. sav. iš planuotų asmenų, priskirtų širdies ir kraujagyslių ligų prevencinei programai informavimo paslauga suteikta 3 605 (52,9 proc.) Šiaulių TLK bendras rodiklis buvo šiek tiek didesnis (55,3 proc.).

2017 – 2022 m. laikotarpiu dalyvaujančių šioje prevencinėje profilaktinėje programoje skaičius padidėjo daugiau nei trečdaliu (6 pav.).

***6 pav. Asmenų, priskirtų širdies ir kraujagyslių ligų didelės rizikos grupei, atrankos ir prevencinės programos informavimo paslaugos suteikimas Šiaulių TLK priklausančiose savivaldybėse ir Plungės r. sav. (proc.) 2017-2022 m.***

*Šaltinis: Šiaulių TLK*

2022 m. Plungės r. sav. aktyviausiai šios prevencinės profilaktinės programos informavimo paslaugą teikė UAB „Klinika Pulsas“ (73,5 proc.) (7 pav.).


***7 pav. Gyventojų dalyvavusių širdies ir kraujagyslių ligų prevencinėje programoje dalis pagal ASPĮ,***

***2019 - 2022 m. proc. Plungės r. sav.***

*Šaltinis: Šiaulių TLK*


2022 m. Plungės rajono savivaldybės visuomenės sveikatos biuro (toliau – biuras) vykdytoje širdies ir kraujagyslių ligų ir cukrinio diabeto rizikos grupių asmenų sveikatos stiprinimo ir šių ligų prevencinėje programoje (toliau – programa) dalyvavo 26 asmenys. Visi dalyvavę programą baigė. (1 lentelė).

***1 lentelė. Plungės rajono savivaldybės visuomenės sveikatos biuro vykdytos širdies ir kraujagyslių ligų ir cukrinio diabeto rizikos grupių asmenų sveikatos rodiklių pokyčiai***




*Šaltinis: Plungės rajono savivaldybės visuomenės sveikatos biuras*

**Gimdos kaklelio vėžio prevencinė programa skirta moterims nuo 25 iki 59 metų (imtinai).** 25-34 m. (imtinai) moterims kartą per 3 metus atliekamas gimdos kaklelio citologinis tepinėlis. 35-59 m. (imtinai) moterims kartą per 5 metus atliekamas gimdos kaklelio aukštos rizikos žmogaus papilomos viruso tyrimas (AR ŽPV) ir gimdos kaklelio citologinio tepinėlio ištyrimas skystoje terpėje (jei AR ŽVP tyrimas teigiamas). Gavus tepinėlių rezultatus gali būti atliekama biopsija, leidžianti objektyviai patvirtinti arba paneigti ligos diagnozę. Kuo anksčiau aptinkami pakitimai, tuo lengviau galima juos išgydyti. Net 80 proc. šia liga susirgusių moterų galėtų pasveikti, jei liga būtų pastebėta laiku ir kuo anksčiau būtų pradėtas gydymas (8a ir 8b pav.).



***8 a) Gimdos kaklelio vėžio ankstyvosios diagnostikos programos paslaugų teikimo schemos atsižvelgiant į moterų amžiaus grupes (nuo 25 iki 34 m. (imtinai))***

*Šaltinis: Šiaulių TLK*



***8 b) Gimdos kaklelio vėžio ankstyvosios diagnostikos programos paslaugų teikimo schemos atsižvelgiant į moterų amžiaus grupes (nuo 35 iki 59 m. (imtinai))***

*Šaltinis: Šiaulių TLK*

2022 m. gimdos kaklelio vėžiu sirgo 32 moterys, tai dešimtadaliu daugiau nei ankstesniais metais (Lietuvoje 3 061).

Higienos instituto duomenimis 2022 m. dėl gimdos kaklelio piktybinio naviko nemirė nė viena moteris, tačiau per 2017 – 2022 metų laikotarpį dėl šios priežasties mirė 11 moterų, iš jų keturios priklausė tiriamajai grupei.

2022 m. Plungės rajono savivaldybėje gimdos kaklelio vėžio prevencinėje programoje dalyvavo ir informavimo paslaugą apie vykdomą programą gavo 2 347 gyventojos tai 37 proc. daugiau nei buvo planuojama. 330 moterų suteikta citologinio tepinėlio paėmimo ir ištyrimo paslauga, o 751 moteriai suteikta gimdos kaklelio medžiagos paėmimo aukštos rizikos ŽPV tyrimo ir tepinėlio ištyrimo paslauga (9 pav.).

***9 pav.*** ***Gimdos kaklelio piktybinių navikų prevencinių priemonių, informavimo paslauga ir citologinio tepinėlio paėmimo paslauga Šiaulių TLK priklausančiose savivaldybėse ir Plungės r. sav. (proc.) 2019- 2022 m.***

*Šaltinis: Šiaulių TLK*

2022 m. Plungės rajono savivaldybėje aktyviausiai gimdos kaklelio piktybinių navikų prevencinės profilaktinės programos informavimo ir citologinio tepinėlio paėmimo paslaugas teikė UAB „Klinika Pulsas“ (atitinkamai 179,5 proc. ir 57,2 proc. ir 92,9 proc.) (10 pav.)


***10 pav.*** ***Moterų dalyvavusių gimdos kaklelio piktybinių navikų prevencinėje programoje dalis, ir gavusių, informavimo paslaugą ir citologinio tepinėlio paėmimo paslaugą Plungės r. sav. gydymo įstaigose 2022 m.***

*Šaltinis: Šiaulių TLK duomenys*

Nepaisant tobulėjančių diagnostikos metodų ir gydymo būdų Lietuvoje, kaip ir visame pasaulyje, krūties vėžys išlieka viena dažniausių moterų ligų. Laiku pastebėjus ligą, jai galima užkirsti kelią, nes daugiau kaip 95 proc. moterų, sergančių pirmos stadijos krūties vėžiu, visiškai išgydomos.

Krūties vėžio prevencinė programa skirta moterims nuo 50 iki 69 metų (imtinai), kurioms kartą per 2 metus gali būti atliekamas mamografinis tyrimas. Gavus šeimos gydytojo siuntimą mamografiniam tyrimui atlikti, galima iš anksto užsiregistruoti (atvykus arba telefonu) mamografijos įrenginį turinčioje sveikatos priežiūros įstaigoje. Tyrimo rezultatus praneša šeimos gydytojas, gavęs juos iš mamogramas vertinančios įstaigos.

Ši prevencinė programa yra skirta nustatyto amžiaus pacientėms. Tačiau jeigu jaučiatės blogai, bet nepatenkate į nustatyto amžiaus grupę, kreipkitės į šeimos gydytoją. Jis atliks būtinus tyrimus ir, jei reikia, išduos siuntimą konsultuotis pas gydytoją specialistą (11 pav.).



***11 pav. Atrankinės mamografinės patikros dėl krūties vėžio finansavimo programos vykdymo schema***

*Šaltinis: Šiaulių TLK*

Higienos instituto duomenimis 2022 m. krūties vėžio piktybinio naviku sirgo 176 Plungės rajono savivaldybės moterys, tai 7 moterimis daugiau nei 2020 m. (Lietuvoje 19323). 101 priklausė 50 – 69 m. amžiaus grupei, 12 jaunesnės nei tiriamoji amžiaus grupė.

2022 m. Plungės rajono savivaldybėje dėl krūties vėžio piktybinio naviko mirė 5 moterys, o per 2017 - 2022 m. laikotarpį 36, septyniolika iš jų priklausė tiriamojo amžiaus grupei, dvi - jaunesnės nei tiriamoji amžiaus grupė.

2022 m. Plungės r. sav. iš planuotų atrankinės mamografinės patikros dėl krūties vėžio prevencinėje programoje 2 636 pacienčių, informavimo paslaugą gavo 72,1 proc. moterų, siuntimą atlikti mamografijos tyrimo paslauga suteikta 1 145 moterų (45,7 proc.). 2017- 2022 m. laikotarpiu gavusių informaciją apie vykdomą programą moterų skaičius augo (12 pav.)

***12 pav. Moterų dalyvavusių atrankinės mamografinės patikros dėl krūties vėžio prevencinėje programoje, gavusios informavimo paslaugą bei siuntimą atlikti mamografijos tyrimus Šiaulių TLK priklausančiose savivaldybėse ir Plungės r. sav. (proc.) 2017- 2022 m.***

*Šaltinis: Šiaulių TLK*


2022 m. Plungės rajono savivaldybėje aktyviausiai atrankinės mamografinės patikros dėl krūties vėžio, informavimo paslaugą teikė UAB „Klinika Pulsas“ (127,69 proc.), siuntimą atlikti mamografijos tyrimo paslaugą`- A. Klišonio komercinė firma „Inesa“ (27,09 proc.) (13 pav.).

***13 pav. Moterų dalyvavusių atrankinės mamografinės patikros dėl krūties vėžio prevencinėje programoje, gavusios informavimo paslaugą, ir siuntimą atlikti mamografijos tyrimo paslaugą Plungės r. sav. gydymo įstaigose 2022 m.***

*Šaltinis: Šiaulių TLK duomenys*

Priešinės liaukos vėžys – viena iš dažniausia nustatomų Lietuvos vyrų onkologinių ligų. Specialistų teigimu, profilaktiniai tikrinimai būtini, nes pacientas ilgai nejaučia jokių prostatos vėžio simptomų. Pastarųjų metų duomenys rodo, kad Lietuvoje vėžio prevencija vyrai yra susirūpinę ne mažiau nei moterys, todėl aktyviai yra įgyvendinama vėliausiai pradėta priešinės liaukos (prostatos) vėžio prevencijos programa.

Priešinės liaukos vėžio ankstyvosios diagnostikos programa skirta vyrams nuo 50 iki 69 metų imtinai bei vyrams nuo 45 metų, kurių tėvai ar broliai yra sirgę prostatos vėžiu. Pagal šią programą kartą per dvejus metus atliekamas kraujo tyrimas, parodantis prostatos specifinio antigeno (PSA) koncentraciją kraujyje. Jei PSA kiekis viršija normą, šeimos gydytojas išduoda siuntimą konsultuotis pas urologą, o šis prireikus atliks tam tikrą tyrimą - priešinės liaukos biopsiją. Padidėjęs PSA kiekis leidžia tik iš anksto nuspėti priešinės liaukos vėžį, o jos biopsija yra vienintelis būdas objektyviai patvirtinti arba paneigti šios ligos diagnozę (14 pav.)



***14 pav. Priešinės liaukos vėžio ankstyvosios diagnostikos programos vykdymo schema***

*Šaltinis: Šiaulių TLK duomenys*

Higienos instituto duomenimis 2022 m. priešinės liaukos (prostatos) piktybiniu naviku sirgo 275 plungiškiai, Lietuvoje – 22 102.

2022 m. dėl priešinės liaukos (prostatos) piktybinio naviko mirė 6 vyrai, 1 iš jų pateko į tiriamąją amžiaus grupę. Per 2018- 2022 m. laikotarpį dėl priešinės liaukos (prostatos) piktybinio naviko mirė 33 vyrai, iš jų 7 priklausė 59-69 metų amžiaus grupei.

2022 m. Plungės r. sav. priešinės liaukos vėžio ankstyvosios diagnostikos programoje dalyvavo ir informavimo paslaugą gavo 1 256 vyrai. Tai 29 proc. visų prisirašiusių prie pirminių sveikatos centrų 50-69 amžiaus gyventojų. Lyginant su Šiaulių TLK rodiklis 2022 m. Plungės r. sav. buvo geresnis (15 pav.)

***15 pav.*** ***Priešinės liaukos vėžio ankstyvosios diagnostikos programos, informavimo paslaugos suteikimas Šiaulių TLK priklausančiose savivaldybėse ir Plungės r. sav. (proc.) 2017- 2022 m.***

*Šaltinis: Šiaulių TLK*

2022 m. Plungės r. sav. aktyviausiai informavimo paslauga buvo teikta UAB „Klinika Pulsas“ pacientams (37,2 proc.) (16 pav.).

***16 pav. Priešinės liaukos vėžio ankstyvosios diagnostikos prevencinės programos vykdymas Plungės r. sav. gydymo įstaigose 2019-2022 m. (proc.)***

*Šaltinis: Šiaulių TLK*

**REKOMENDACIJOS**

**Siekiant paskatinti tikslinės populiacijos dalis dalyvauti atrankinėse prevencinėse programose**

* užtikrinti tinkamą tarpinstitucinį bendradarbiavimą, dėl kurio pagerėtų gyventojų dalyvavimas krūties vėžio, gimdos kaklelio, širdies ir kraujagyslių ligų prevencinėje programoje.
* informuoti gyventojus apie atrankinės patikros dėl onkologinių ligų programų, biomedicininių ir klinikinių tyrimų teikiamą naudą. Renginių metu išdalinti lankstinukų ir skrajučių apie galimybę dalyvauti atrankinės mamografinės patikros dėl krūties vėžio programoje, asmenų, priskirtinų širdies ir kraujagyslių ligų didelės rizikos grupei, atrankos ir prevencijos priemonių programoje, gimdos kaklelio piktybinių navikų prevencinių priemonių programoje.
* gyventojams išsiusti informacines žinutes su raginimais dalyvauti prevencinėse programose.
* informuoti ir šviesti visuomenę ligų prevencijos klausimais (lankstinukai, pranešimai spaudai, leidiniai, metodinės priemonės ir kt.);
* bendradarbiauti su Plungės r. sav. PSPC vykdant ŠKL ir CD prevencinę programą bei kita prevencines profilaktines programas;
* didinti informacijos sklaidą apie ŠKL ir CD prevencinę programą kaimo gyventojams.
* Plungės r. sav. visuomenės sveikatos biuro vykdomą ŠKL ir CD prevencinę programą daugiau orientuoti vykdyti kaimo bendruomenėse.
* tam, kad rizikos grupėse esantys pacientai galėtų dalyvauti įgyvendinamose vėžio patikros prevencinėse programose, labai svarbų vaidmenį atlieka paciento informavimas ir tinkama informacijos sklaida;
* gerinti prieinamumą dalyvauti prevencinėse profilaktinėse programose:
* glaudesnis šeimos gydytojo, bendrosios praktikos slaugytojo ir paciento bendradarbiavimas;
* didinti specialistų konsultacijų skaičių;
* teiki pavežėjimo paslaugą gyventojams dalyvaujantiems prevencinėse profilaktinėse programose, kurios atliekamos kitose rajonuose (pvz. )
* stiprinti bendradarbiavimą tarp visų rajone esančių pirminių asmens sveikatos priežiūros įstaigų ir visuomenės sveikatos biuro vykdant prevencines programas (žaliojo koridoriaus principu);
* informuoti ir motyvuoti žmones ateinančius į ASPĮ apie galimybę dalyvauti nemokamose prevencinėse programose, kurias organizuoja VSB.
* diegti organizuotas gyventojų informavimo apie prevencines programas priemones (periodiniai asmeniniai kvietimai elektroniniu paštu, telefonu, SMS žinutėmis, laiškus ir kt.).

**Bendros rekomendacijos**

* Gerinti tarpsektorinį bendradarbiavimą;
* Kelti specialistų, dalyvaujančių sveikatinimo veikloje, kvalifikaciją sveikatos stiprinimo klausimais;
* Gerinti bendruomenės sveikatos raštingumą, vykdyti visuomenės švietimą per vietines informavimo priemones, socialinius tinklus, teikiant mokslu pagrįstą informaciją apie sveikos gyvensenos principus, įgūdžių ugdymą ir ligų profilaktiką;
* Skatinti gyventojus aktyviai dalyvauti Plungės rajono savivaldybės visuomenės sveikatos biuro, švietimo ir sporto įstaigų organizuojamuose įvairiuose sveikatinimo veiklos renginiuose;
* Gerinti gyventojų informacijos sklaidos efektyvumą, atkreipti dėmesį į gyventojų, kuriems informacija skirta amžių,išsilavinimą, užimtumą, bei sveikatos būklę;
* Suteikti daugiau galimybių gyventojams stiprinti savo sveikatos raštingumą (dalyvauti seminaruose, konsultuotis su sveikatos priežiūros specialistais sveikatos stiprinimo ir gerinimo klausimais);